b'\n_START_ARTICLE_\nR\xc3\xado Grande, Argentina\n_START_PARAGRAPH_\nR\xc3\xado Grande je drugo najve\xc4\x8dje mesto najju\xc5\xbenej\xc5\xa1e argentinske province Tierra del Fuego, Ant\xc3\xa1rtida e Islas del Atl\xc3\xa1ntico Sur. Le\xc5\xbei ob severovzhodni obali otoka Isla Grande de Tierra del Fuego, ki pripada oto\xc4\x8dju Ognjena zemlja. Leta 2005 je \xc5\xa1telo okoli 60.000 prebivalcev, velik del izmed njih se je priselil iz drugih delov Argentine._NEWLINE_Na kraj ob ustju reke, kjer so prvotno \xc5\xbeiveli Selknami, so leta 1883 prispeli prvi iskalci zlata, ki so priznavali argentinsko suverenost. Kmalu zatem so salezijanci 8 km od reke ustanovili prvi misijon in tako veljajo za prve bele stalne naseljence. 11. novembra 1893 so v bli\xc5\xbeini postavili \xc5\xa1e enega z imenom Nuestra Se\xc3\xb1ora de La Candelaria. V okolici se je razvila \xc5\xbeivinoreja, predvsem ov\xc4\x8dereja in govedoreja, delno pa tudi vzreja konj in pra\xc5\xa1i\xc4\x8dev. 11. julija 1921 je bila z odlokom formalno ustanovljena\xc2\xa0\xc2\xbbKmetijska kolonija R\xc3\xado Grande\xc2\xab, zemljo pa so razdelili med dru\xc5\xbeine. Ob agrarni reformi leta 1925 je naselje dobilo dana\xc5\xa1nje ime R\xc3\xado Grande in formalno postalo mesto._NEWLINE_Sredi 20. stoletja so v okoli\xc5\xa1kih nahajali\xc5\xa1\xc4\x8dih pri\xc4\x8deli \xc4\x8drpati nafto in zemeljski plin. Dav\xc4\x8dne olaj\xc5\xa1ave leta 1972 so povzro\xc4\x8dile razcvet industrije, zlasti izdelavo elektronskih naprav. Konec 20. stoletja je pri\xc5\xa1lo do gospodarske krize, ki je botrovala zaprtju mnogih podjetij. Stanje se je nekoliko izbolj\xc5\xa1alo \xc5\xa1ele po devalvaciji argentinskega pesa leta 2002._NEWLINE_Mesto ob cesti med Ushuaio in preostankom Argentine nima kak\xc5\xa1nega ve\xc4\x8djega turisti\xc4\x8dnega pomena z izjemo mo\xc5\xbenosti za muharjenje in je med ribi\xc4\x8di znano kot\xc2\xa0\xc2\xbbpostrvja prestolnica ju\xc5\xbene poloble\xc2\xab'